王禹偁
送冯尊师
前日访潘阆，下马入穷巷。
忽见双笋石，卧向青苔上。
云是冯尊师，秋来留在兹。
今说东南行，问我坚乞诗。
又见宋阁老，亦言师甚好。
欲去天台山，即别长安道。
台合有群英，赠别瑰与琼。
琤然满怀袖，此事殊为荣。
安用徵吾句，吾道方龃龉。
老为八品官，有山未能去。
束发号男儿，出处贵得宜。
出则学臯夔，独立称帝师。
处则同乔松，决起如冥鸿。
谁能似蚯蚓，蟠屈泥土中。
师行甚可羡，云鹤无羁绊。
为我持此诗，题于桐栢观。